paragraph_text: Upravo je LSCG predvodio masovne prosvjede zbog crnogorskog napada na Dubrovnik. 5. studenoga 1991. poslali su otvoreno pismo jugoslavenskom ministru obrane gen. Veljku Kadijeviću, u kojem se protive napadu jugovojske na Dubrovnik, jer "crnogorska javnost dobro zna da je navodna izravna opasnost za Crnu Goru izmišljena kako bi se ona uvukla u rat i svjetsku sramotu u dubrovačkoj operaciji." Uskoro su organizirali prosvjede. Jedan od njih bio je 3. prosinca 1991., kad je više od 10.000 Crnogoraca izrazilo žaljenje zbog napada na Dubrovnik i zatražilo oprost.